和子瞻鳳翔八觀八首 東湖
作者：蘇轍
朝代：宋

paragraphs: 不到東湖上，但聞東湖吟。
詩詞已清絕，佳境亦可尋。
蜿蜒蒼石螭，蟠拏據湖心。
倒腹吐流水，奔注爲重深。
清風蕩微波，渺渺平無音。
有鼈行在沙，有魚躍在潯。
鼈圓如新荷，魚細如蠹蟫。
梧桐生兩涯，蕭蕭自成林。
孫枝復生孫，已中瑟與琴。
秋蟲噪蜩蚻，春鳥鳴鴂鵀。
有客來無時，濯足蔭清陰。
自忘府中官，取酒石上斟。
醉倒卧石上，野蟲上其襟。
醒來不知莫，湖月翻黄金。
油然上馬去，縱意不自箴。
作詩招路人，行樂宜及今。
人生不滿百，一瞬何所任。
路人掉頭笑，去馬何駸駸。
子有不肖弟，有冠未嘗簪。
願身化爲線，使子爲之鍼。
子欲烹鯉魚，爲子溉釜鬵。
子欲枕山石，爲子求布衾。
異鄉雖云樂，不如反故岑。
瘦田可鑿耕，桑柘可織紝。
東有軒轅泉，隠隠如牛涔。
西有管輅宅，尚存青石碪。
彭女留膝踝，禮拜意已欽。
慈母抱衆子，亂石寒蕭森。
朝往莫可還，此豈不足臨。
慎勿語他人，此意子獨諶。